La música en directe torna a Sagunt amb el festival Ressona
24 d’agost 2018

El festival Ressona 2018, organitzat per la regidoria de Cultura de l'Ajuntament de Sagunt i impulsat pel col·lectiu Sagunt Reviu, torna este dissabte amb l'actuació de Los Manises. A les 20.30 hores, als peus del Teatre Romà, este grup presentarà el seu projecte musical on l'experimentació i l'experiència van de la mà.

El grup d'Elx, amb només una guitarra, un baix i una caixa de ritmes crea ritmes tribals amb aires exòtics i festius. La proposta, que este duo denominat Congo-Core, desprén tota l'energia i actitud positiva que convida a ballar.

Després de l'actuació del dissabte, el Ressona tornarà dimarts que ve, a les 20.30 hores, amb l'actuació del grup Ainda Nao, un sextet de corda, vent i percussió amb un ampli repertori que fusiona música balcànica amb altres estils com el swing o els ritmes populars llatins. La proposta musical d’Ainda Nao vol traslladar la música d'espais tancats al carrer, fent-la accessible a la ciutadania. Encara que el seu origen és valencià, el sextet arreplega influències portugueses, la seua proposta construix un pont entre el Mediterrani i l'Atlàntic. L'actuació d’Ainda Nao als peus del Teatre Romà, servirà de preludi a la de María Arnal i Marcel Bagés que actuaran en el Festival Sagunt a Escena a continuació.

La finalitat i els objectius d’este Ressona 2018 són complementar el festival Sagunt a Escena i l’Off Romà i acostar el festival d'estiu a la ciutadania en general, oferint actuacions musicals en directe i de forma gratuïta. En definitiva, el festival pretén enriquir Sagunt a Escena i consolidar la ciutat de Sagunt com a escenari cultural de gran importància i de gran ressò a la Comunitat Valenciana i a la resta d'Espanya, així com, reforçar el turisme de la ciutat donant a conéixer el patrimoni històric a Ciutat Vella impregnant els carrers de cultura.

Totes les actuacions dins d’este festival són gratuïtes i tindran lloc a l'escenari de l’Off Romà, situat als peus del Teatre Romà de Sagunt. L'organització del Ressona 2018 confia que tinga tan bon acolliment com l'anterior edició a la qual van acudir més de 4.000 persones i que compta amb el suport de l'Ajuntament de Sagunt, el Festival Sagunt a Escena i empreses i entitats de la localitat com Sagunto Distribución o Adetursa.

![](/media/v2yanpct/76cartelressona18_cuerpo.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/la-musica-en-directe-torna-a-sagunt-amb-el-festival-ressona/ "Facebook")
*   [](http://twitter.com/share?url=https://aytosagunto.es/va/actualitat/la-musica-en-directe-torna-a-sagunt-amb-el-festival-ressona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-musica-en-directe-torna-a-sagunt-amb-el-festival-ressona/ "Linked In")
*   [](mailto:?body=https://aytosagunto.es/va/actualitat/la-musica-en-directe-torna-a-sagunt-amb-el-festival-ressona/)